kardosdrur/scandi-wiki huggingface dataset:
Illidan Stormrage

Illidan Stormrage er en fiktiv figur fra World of Warcraft. Han er bror til Malfurion Stormrage, de er begge natelvere, men blandt andet fordi Illidan hjalp highborne dronningen Azshara, fik han tilnavnet The Betrayer (Forræderen) selvom han skiftede side og hjalp natelverne bekæmpe den invaderende Brændende Legion. På trods af hjælpen blev han fængslet af sin egen tvillingebror  Malfurion, fordi han (Malfurion) og elverne mente at Illidan var en samfundstrussel.
Når man første gang møder ham i Warcraft-universet, har han været fanget i en fængselsgrotte i 10.000 år, bevogtet af fangevogteren Maiev Shadowsong, en af natelverne.
Han bliver befriet af Tyrande Whisperwind fordi hun mener, at han kan hjælpe hende med at overvinde Svøben.
 
Han absorberede Skull of Gul'dan, der er en dæmonisk artefakt han fandt i Ashenvale. Han får så dæmoniske kræfter, hvorefter han dræbte Dreadlord-lederen Tichondrius.
Han blev sendt i eksil af natelverne, og flygtede igennem dark portal ind til Outland. Der dræbte han Magtheridon ved hjælp fra nogle af Draenei's mutationer; Broken ones. Han overtog styret i Outland og sad i sit palads i Shadowmoon Valley.

Illidan slog sig sammen med Prince Kael'thas, Blood Elf prins, og Lady Vashj, naga Leder. og begyndte at træne flere demon huntere.

Som følge af begivenhederne i The Burning Crusade-udvidelsespakken blev han besejret. Hans krop blev taget af Maiev Shadowsong og placeret i et krystallinsk fængsel, for at forhindre han dæmoniske sjæl i at vende fra Twisting Nether og genoplive ham. Under begivenhederne i Legion-udvidelsespakken, blev han ved hjælp af spillerne, genoplivet og hjalp med at besejre Gul'dan fra den alternative tidslinje i Warlords of Draenor.

Illidan optræder blandt andet i War of the Ancients-triologien, spillet Warcraft III: Reign of Chaos, udvidelsen The Frozen Throne og i onlinespillet World of Warcraft. Illidan er også med i kortspillet  Hearthstone, som et legendary kort.

Referencer 

Figurer fra Warcraft
Recidivitet

Recidivitet (lat: recidivus falde tilbage), betyder tilbagefald. 

Anvendes for eksempel i forbindelse med kriminalitet, narkotika, alkoholisme eller kræft.

En recidivist er en lovovertræder der efter udstået straf, forbryder sig på ny.

Også kaldet regression.

Ord og vendinger

fr:Récidive (droit français)
George Onslow

André George (ikke Georges) Louis Onslow (født 27. juni 1784 i Clermont-Ferrand, død 3. oktober 1853 samme sted) var en fransk komponist og regnes for en af de vigtigste instrumentalkomponister fra sin generation i Frankrig. Moderen var en fransk adelsdame, faderen en engelsk adelsmand, der måtte flygte til Frankrig på grund af en skandale. Onslow fik som ung klaverundervisning af Johann Baptist Cramer i London; hans eneste lærer i komposition var Anton Reicha som han studerede hos i Paris 1807–1808.

Onslow fik en del tilhængere i Tyskland især med sine symfonier og kammermusik; i sit hjemland gjaldt han for "den franske Beethoven", men netop fordi begejstringen for hans forbillede øgedes mod slutningen af hans liv, og hans værker derved fortrængtes fra koncertlivet, led han af tiltagende depressioner. I 1850 komponerede han som 66-årig – tre år før sin død – sit sidste værk, som var en klavertrio.

Udvalgte værker  

 Symfoni nr. 1 (i A-dur) (1830) - for orkester	
 Symfoni nr. 2	(i D-mol) (1831) - for orkester
 Symfoni nr. 3 (i F-mol) (1833) - for orkester
 Symfoni nr. 4 (i G-dur) (1846) - for orkester

Eksterne henvisninger 

 
 Strygekvartetter og -kvintetter mv. fra Det Kongelige Bibliotek ("Udvalgte noder fra 1800-tallet")
 Biographic summary in English
 The George Onslow website (in English)
 Association George Onslow 
 Lydklip  fra strygekvartetter og -kvintetter.

Komponister fra Frankrig
Franskmænd i 1700-tallet
Franskmænd i 1800-tallet
Romantikkens komponister
Personer fra Clermont-Ferrand
Lasagnette

Lasagnette er en pastaret nært beslægtet med lasagne. Forskellen består i, at man i lasagne lægger plader mellem kødlagene,  lasagnette indeholder i stedet små pastastykker, hvilket gør den nemmere at lave da man ikke behøver lægge lag.

Pastaretter
Bo Holten

Bo Holten (født 22. oktober 1948)
er en dansk redaktør, komponist og dirigent.

Som dirigent har han ledet vokalensemblerne Ars Nova og Musica Ficta (Danmark),
været gæstedirigent for BBC Singers
og er chefkapelmester for det Flamske Radiokor i Bruxelles.

Som komponist har han blandt andet skrevet fire operaer, to symfonier og fire solokoncerter.
Han har skrevet filmmusik til Bille Augusts Zappa
og Tro, håb og kærlighed
samt Lars von Triers Forbrydelsens element.

Referencer

Eksterne henvisninger 
 

Kunstnere på finansloven
Komponister fra Danmark
Dirigenter fra Danmark
Klassiske komponister fra det 20. århundrede
Klassiske komponister fra det 21. århundrede
Personer i Kraks Blå Bog
Holten

Holten er flertydigt:

Stednavn:
 Holten (Magleby Sogn), en bebyggelse i Magleby Sogn, Slagelse Kommune
 Holten (landingsted), et landingsted ved Nysted på Lolland

Fornavn:
 Holten F. Castenschiold, dansk generalmajor og kammerherre

Efternavn:
 Bo Holten, dansk komponist og dirigent
 Carl Valentin Holten, (1818 – 1886), dansk fysiker
 Emma Holten, dansk debattør
 Kasper Holten, dansk teaterchef og instruktør
 Susette Holten (født Susette Cathrine Skovgaard), (1863 – 1937), dansk maler og keramiker
Ken Ilsø

Ken Ilsø Larsen (født 2. december 1986 i København, Danmark) er en tidligere dansk fodboldspiller.

Ilsø spillede i perioden fra 2007 til 2009 for SønderjyskE. Den 31. august 2009 skiftede Ilsø til FC Midtjylland efter lang tids rygter om et skifte til anden klub. I 2011 valgte FC Midtjylland at indgå en lejeaftale med Fortuna Düsseldorf med option på køb. Ilsø har i en periode spillet for den tyske klub VfL Bochum, men fik ophævet sin kontrakt i februar 2014.

Han er storebror til skuespilleren Marco Ilsø, som var med i Mikkel og Guldkortet og fætter til Tim Ilsø og fodboldspilleren Kenneth Emil Petersen.

I sommeren 2021 blev Ken Ilsø vært på fodboldprogrammet Offside.

Referencer

Eksterne henvisninger 
  

Fodboldspillere fra Danmark
Fodboldspillere fra SønderjyskE
Fodboldspillere fra SC Heerenveen
Fodboldspillere fra FC Midtjylland
Fodboldspillere fra Fortuna Düsseldorf
Fodboldspillere fra VfL Bochum
Personer fra København
Koordinatsystem for himmelrummet

I astronomi er et koordinatsystem for himmelrummet, et sfærisk koordinatsystem, der benyttes til at fastlægge positioner på himmelkuglen. 
Der findes flere forskellige sådanne koordinatsystemer, som hver angiver nogle koordinater, der er projekteret på himmelkuglen, analogt med de geografiske koordinater, som benyttes til positionsbestemmelse på Jordens overflade. De forskellige koordinatsystemer adskiller sig fra hinanden ved deres forskellige grundplan, som deler himlen i to lige store halvkugler langs en storcirkel. Eksempelvis er grundplanet for det geografiske system Jordens ækvator. Hvert koordinatsystem er derfor navngivet ud fra det grundplan, det er baseret på.

Koordinatsystemer

Ækvatoriale koordinatsystem 
De mest anvendte angivelser af polernes og ækvators beliggenhed sker i forhold til det ældre B1950 eller det moderne J2000-system, men en pol- og ækvatorbeliggenhed på en "aktuel dato" kan også benyttes, dvs. den, som passende svarer til den dato, der er tale om. Dette sidste kan f.eks. være, hvornår en planets eller et rumskibs position er målt. Den "aktuelle dato" kan underinddeles i "gennemsnit for datoen", hvor koordinaterne udligner eller ser bort fra nutation, og "sand dato," som tager nutation i betragtning.

Elevationsvinkel 
Elevationsvinklen, der også betegnes som højden, henviser til den lodrette vinkel, som måles fra den geometriske horisont (0°) i retning mod zenith (+90°). Den antager negative værdier for positioner under horisonten, ned til nadir (-90°). Selvom en højde almindeligvis er en lineær længdeenhed, som derfor udtrykkes i metersystemet, udtrykker den i dette system en vinkelafstand. 

Udtrykket zenithdistance bruges oftere i astronomien og er komplementærvinkel til højden, så den er 0° i zenith, 90° ved horisonten og 180° ved nadir.

Omregning af koordinater

Fra ækvatoriale til horisontale koordinater 

Lad δ være deklinationen og  timevinklen.

Lad φ være observatørens breddekreds.

Lad El være elevationsvinklen og Az azimutvinklen.

Lad θ være zenithdistancen.

Så er omregningsligningerne:

Koordinaternes værdi findes ved brug af de inverse trigonometriske funktioner.

Bemærk: Invers cosinus giver dobbelt værdi, så f.eks. 160° og 200° har samme cosinus. Derfor skal resultatet korrigeres, så hvis H < 180 (eller Pi radianer), er Az = 360 – den Az, som ligningerne giver.

Se også 
 Aksehældning
 Kozaieffekt

Eksterne henvisninger 

 Artiklen baserede oprindelig på Jason Harris' Astroinfo, som følger ed KStars, et pc-planetarium til Linux/KDE. Se http://edu.kde.org/kstars/index.phtml

Himmelrummet, Koordinatsystem for
Kartografi
Ekliptiske koordinatsystem

Det ekliptiske koordinatsystem er det af himmelrummets koordinatsystemer, der benytter ekliptika som sit grundplan. Ekliptika er den bane, som Solen synes at følge over himlen i løbet af et år. Det er også projektionen af Jordens omløbsbane på himmelkuglen. Breddens vinkel betegnes med det græske bogstav β og kaldes ekliptisk bredde, der tildeles positive værdier i retning mod nord. Længdens vinkel betegnes med det græske bogstav λ og kaldes ekliptisk længde og måles i østlig retning fra 0° til 360°. Som det også gælder rektascensionen i det ækvatoriale koordinatsystem, er Forårspunktet nulpunkt for den ekliptiske længde. Valget af dette nulpunkt betyder, at fiksstjernernes koordinater ændrer sig på grund af præcession, hvorfor der altid bør specificeres en tidsreference sammen med dem. Sædvanligvis benyttes nu epoken J2000.0 hertil, men dagens øjeblikkelige værdi (kaldet datoens epoke) er det også muligt at benytte.

Dette koordinatsystem er særlig nyttigt ved kortlægning af objekter i solsystemet. De fleste planeter (med undtagelse af Merkur), dværgplaneter og mange af smålegemerne i solsystemet har omløbsbaner med lille hældning til ekliptikas plan, hvorfor deres ekliptiske bredde β altid er lille. Fordi planeterne har så ringe afvigelse fra ekliptikas plan, var det de ekliptiske koordinater, som historisk benyttedes til beregning af deres positioner.

Omregning mellem himmelrummets koordinatsystemer 
I formlerne nedenfor er
 λ og β henholdsvis den ekliptiske længde og den ekliptiske bredde
 α og δ henholdsvis rektascension og deklination
 ε = 23,439 281° er Jordens aksehældning.

Omregning fra ekliptiske til ækvatoriale koordinater 
Deklinationen δ og rektascensionen α opnås fra ligninger:

sin δ = sin ε sin λ cos β + cos ε sin β

cos α cos δ = cos λ cos β

sin α cos δ = cos ε sin λ cos β – sin ε sin β

Alle tre ligninger må i almindelighed tilfredsstilles.

Omregning fra ækvatoriale til ekliptiske koordinater 
sin β = cos ε sin δ – sin α cos δ sin ε

cos λ cos β = cos α cos δ

sin λ cos β = sin ε sin δ + sin α cos δ cos ε

Advarsel 
Det kan se fristende ud at "forenkle" de to sidste ligninger i hver beregning, men det må i almindelighed frarådes, fordi cos og sin ikke angiver deres argument entydigt, hvorimod standardimplementationer af de inverse trigonometriske funktioner antager, at vinklen ligger i et begrænset område. For eksempel giver cos-1 vinkler mellem 0° og 180° i hovedparten af implementeringerne, mens α kan antage alle værdier af vinklen op til 360°. sin-1 og tan-1 er ligeledes begrænset til et interval på 180°. Alle disse funktioner er desuden tilbøjelige til at have afrundingsfejl nær deres grænser.

I praksis kan man for legemer nær ekliptika slutte sig til det rigtige kvadrant for α, da det er det samme som for λ (men med varsomhed i nærheden af polerne!).

Kilder 

 Seidelmann, P. Kenneth, ed., Explanatory Supplement to the Astronomical Almanac, Sausalito, CA: University Science Books, 2006. 

Koordinatsystemer i astronomi
Lokale boble

Den lokale boble er et tomt område i det interstellare rum i Mælkevejens Orion-arm. Området er mindst 300 lysår i tværsnit og har en tæthed af neutral brint, som kun udgør en tiendel i forhold til de 0,5 atomer per kubikcentimeter, som er gennemsnittet for det interstellare rum i Mælkevejen som helhed. Den varme, diffuse gas i den lokale boble udsender røntgenstråler, og den meget sparsomme og varme gas i boblen er resultatet af en supernova, som eksploderede inden for de sidste to til fire millioner år. Den mest sandsynlige kandidat til at være resten af denne supernova er "Geminga" ("Gemini gammastrålekilden"), der er en pulsar i stjernebilledet tvillingerne.

Den lokale boble grænser op til andre bobler med lav stoftæthed i det interstellare rum, herunder især Loop I-boblen. Denne dannedes af en supernova og stjernevinden i Scorpius-Centaurus associationen, omkring 500 lysår fra Solen. Andre bobler, som grænser til den lokale boble er Loop II-boblen og Loop III-boblen. 

Loop I-boblen rummer stjernen Antares, som det fremgår af illustrationen. 

Solsystemet har bevæget sig gennem den region, som nu er omfattet af den lokale boble i de sidste fem til til millioner år. Regionens nuværende placering er i den lokale interstellare sky, som er en mindre region med større stoftæthed inde i boblen. Skyen dannedes, hvor den lokale boble og Loop I-boblen mødtes. Gassen i den interstellare sky har en tæthed på omkring 0,1 atom per kubikcentimeter.

Den lokale boble er ikke kugleformet, men synes at indsnævres i det galaktiske plan, så den bliver lidt ægge- eller ellipseformet. Det er muligt, at den udvider sig opad og nedad og derved har timeglasform.

Se også 
 Gouldbæltet
 Perseus-armen
 Superboble

Kilder

Eksterne henvisninger 
Supernovaer nær Jorden , NASA 
En brise fra stjernerne , NASA 
 Anderson, Mark. "Stop ikke, før du når det bløde punkt", New Scientist Issue 2585, 6. januar  2007, pp. 26-30.

Mælkevejen
Rumplasma
Samoth

Samoth (Tomas Thormodsæter Haugen, født 9. juni 1974) er en fremtrædende musiker og multiinstrumentalist på den norske black metal-scene.  Han er kendt for sit spil på guitar og trommer i bandet Emperor, såvel som hans dannelse af dødsmetalbandet Zyklon. På de tidligste Emperor-udgivelser blev han kaldt Samot, og med dannelsen af Zyklon blev han kendt som Zamoth.  Han ejer pladeselskabet Nocturnal Art Productions og har tætte forbindelser til Candlelight Records.

Diskografi

Med Emperor 
 1992: Wrath of the Tyrant (demo)
 1993: Emperor (ep)
 1993: Emperor / Hordanes Land (split med Enslaved)
 1994: As the Shadows Rise (ep)
 1994: In The Nightside Eclipse
 1996: Reverence (ep)
 1997: Anthems to the Welkin at Dusk
 1999: Thorns vs. Emperor (split med Thorns)
 1999: IX Equilibrium
 2000: True Kings of Norway (split med Ancient, Arcturus, Dimmu Borgir og Immortal)
 2000: Emperial Live Ceremony (livealbum)
 2001: The Emperial Vinyl Presentation (bokssæt)
 2001: Prometheus: The Discipline of Fire & Demise
 2003: Scattered Ashes: A Decade of Emperial Wrath (opsamlingsalbum)
 2009: Live Inferno (livealbum)

Med Thou Shalt Suffer 
 1991: (unavngivet demo)
 1991: Open the Mysteries of Your Creation (ep)
 1991: Into the Woods of Belial (demo)
 1997: Into the Woods of Belial (opsamlingsalbum)

Med Ildjarn 
 1992: Seven Harmonies of Unknown Truths (demo – som sessionsmusiker)

Med Burzum 
 1993: Aske (ep – som sessionsmusiker)

Med Arcturus 
 1994: Constellation

Med Gorgoroth 
 1994: Pentagram

Med Satyricon 
 1994: The Shadowthrone

Med Zyklon-B 
 1995: Blood Must be Shed (ep)
 1996: Blood Must be Shed / Wraths of Time (split med Swordmaster)
 1999: Necrolust / Total Warfare (split med Mayhem)

Med Hagalaz' Runedance 
 1998: The Winds that Sang of Midgard's Fate (som sessionsmusiker)

Med Zyklon 
 2001: World ov Worms
 2003: Aeon
 2003: Zyklon / Red Harvest (split med Red Harvest)
 2006: Storm Detonation Live (livealbum)
 2006: Disintegrate

Med Notodden All Stars 
 2004: Valfar, ein Windir (guitar på sangen "Destroy")

Med Scum 
 2005: Gospels for the Sick

Referencer

Eksterne henvisninger 
 Emperors officielle hjemmeside
 Zyklons officielle hjemmeside
 Nocturnal Art Productions
 

Guitarister fra Norge
Bassister fra Norge
Trommeslagere fra Norge
Sangere fra Norge
Multiinstrumentalister
The Age of Nero

The Age of Nero er det syvende studiealbum fra det norske black metal-band Satyricon, udgivet 3. november 2008 af Roadrunner Records. Størstedelen af albummet blev skrevet fra en skovhytte i samarbejde med Snorre Ruch fra Thorns.

Spor 
 "Commando" – 4:29
 "The Wolfpack" – 4:05
 "Black Crow on a Tombstone" – 3:52 
 "Die By My Hand" – 7:07
 "My Skin Is Cold" (album version) – 5:15
 "The Sign of the Trident" – 6:58
 "Last Man Standing"  – 3:40
 "Den Siste" – 7:24

Bonusdisk 
En begrænset 2-disk-udgave i Europa indeholder en ekstra disk med følgende spor:

 "My Skin Is Cold" (ep-version) – 5:07
 "Live Through Me" – 5:12
 "Existential Fear-Questions" – 6:01
 "Repined Bastard Nation" (Live fra Gjallarhorn) – 5:49
 "Mother North" (Live from Gjallarhorn) – 9:06
 "The Pentagram Burns" (Radio Edit) – 4:03
 "Last Man Standing" (Guitar Wall Mix) – 3:38
 "Den Siste" (Analog Mix) – 7:22
 "K.I.N.G." (Video) – 3:33
 "The Pentagram Burns" (Video) – 4:05

Fodnoter 

Album fra 2008
Satyricon-album
Opposition (astronomi)

Opposition er et udtryk, som i astronomi og astrologi betyder, at et himmellegeme befinder sig på den modsatte side af himlen, når den betragtes fra et særligt sted (der sædvanligvis er Jorden). I særdeleshed er to planeter i opposition til hinanden, når deres ekliptiske længde har en forskel på 180°.

Symbolet for opposition er ☍ ().

En planet (eller en asteroide eller komet) siges at være "i opposition", når den er i opposition til Solen set fra Jorden, så derfor optræder opposition kun for de ydre planeter. Dette er det bedste tidspunkt for observation af en planet, da
 den er synlig næsten hele natten, idet den står op omkring solnedgang, kulminerer omkring midnat og går ned omkring solopgang.
 den indtager den nærmeste position i sin omløbsbane i forhold til Jorden, så den ser større og klarere ud
 oppositionsvirkningen forøger mængden af reflekteret lys fra legemer, hvis overflade er ujævn og ikke ligger i skygge.

Månen, som jo kredser om Jorden, står i opposition til Solen ved fuldmåne. Når den er i eksakt opposition, optræder en måneformørkelse.

Øvre og nedre konjunktion 

Set fra en ydre planet er en indre planet i øvre konjunktion, når den befinder sig på den modsatte side af Solen. En nedre konjunktion optræder, når to planeter ligger på linje på samme side af Solen, og set fra den indre planet er den ydre planet derfor i opposition til Solen.

Se også 
 Konjunktion
 Astrometri

Topologiske begreber i astronomi
Astrologi
Partikelhorisont


I den fysiske kosmologi betegner partikelhorisonten den maksimale afstand, som elementarpartikler i løbet af universets alder kan have tilbagelagt for at nå frem til en betragter. Den repræsenterer derfor den del af universet, som vi teoretisk kunne have set i det nuværende øjeblik.

Baggrund 
Udtrykt i medbevægende afstand er partikelhorisonten lige den medbevægende tid , som er forløbet siden Big Bang, ganget med lysets hastighed . Denne afstand  er bestemt ved:

hvor  er skaleringsfaktoren fra Friedman-Lemaître-Robertson-Walker ligningerne, og hvor Big Bang er forudsat at være sket ved .

Partikelhorisonten adskiller sig fra begivenhedshorisonten derved, at den førstnævnte udgør den største medbevægende afstand, hvorfra lys kan have nået os indtil nu, mens begivenhedshorisonten er den største medbevægende afstand, hvortil lys som udsendes nu nogensinde vil kunne nå en betragter på noget tidspunkt i fremtiden'.

Afstanden til partikelhorisonten angives i milliarder lysår eller i gigaparsec (Gpc). Den udgør nu omkring 46 milliarder lysår.

 Kilde 
 Lars Bergström og Ariel Goobar: "Cosmology and Particle Physics", WILEY'' (1999), side 65.

Se også 
 Kosmologisk horisont
 Synligt univers

Eksterne henvisninger 
 Medbevægende tid fra University of St. Andrews 

Kosmologi
VM i lynskak 2008

Verdensmesterskabet i lynskak 2008, som var Det internationale Skakforbunds fjerde officielle VM i lynskak,  blev afholdt i Almaty i Kasakhstan den 7. og 8. november 2008 og blev vundet af den cubanske GM Leinier Domínguez foran GM Vladimir Kramnik og GM Peter Svidler. Turneringen havde en samlet præmiesum på 280.000 CHF, hvoraf vinderen i tillæg til titlen modtog 80.000 CHF, men der var præmie til alle deltagerne. Således modtog spilleren på sidstepladsen 5.000 CHF.

Turneringen, hvor der spilledes en enkelt runde alle-mod-alle, havde 16 deltagere, der var udvalgt som de 5 bedst placerede i hver af de to foregående VM-turneringer (VM i lynskak 2006 og VM i lynskak 2007), suppleret med kontinentmestrene i lynskak for 2008, vinderen af de 15. asiatiske lege og en enkelt spiller udpeget af organisationskomiteen. Alle de konkurrerende spillere var stormestre, og der deltog en enkelt kvindelig skakstormester, Judit Polgar.

Kampene spilledes ved en klassisk  turnering i lynskak, hvor tidsbegrænsningen for hele partiets varighed (normalt betegnet som betænkningstiden) er på 5 minutter til hver spiller. 

Turneringens dommer var Andrej Filipowicz fra Polen.

Turneringstabel 
Vundet parti gav 1 point, remis (=) gav ½ og tab 0 points.

Kilder

Eksterne henvisninger 
 Turneringens hjemmeside  

Skakturneringer
Sport i 2008
Ulbølle Mølle

Ulbølle Mølle i landsbyen Ulbølle er en helmuret tårnmølle af typen "hollandsk kornmølle med galleri", opført i 1863, og beliggende mellem Svendborg og Faaborg på Sydvestfyn. Den malede korn indtil 1970, hvor den blev taget ud af drift. Dens ejer var den gang Fyns Andels Foderstofforretning.

Under- og overmøllen har rund, hvidkalket grundmur, opmuret i flensborgsten, og møllen har en løgformet hat, som er beklædt med pap. Vingerne krøjer med vindrose og kører for sejl. Vingerne er malet gule og har små lysspots monteret.

Møllen blev bygget af møller Peter Larsen i 1863, og det anføres, at den blev solgt til skibsfører Rasmus Larsen i 1884. Frem til 1923 forblev den i hans eje, hvorefter hans datter og svigersøn, Rasmus Møller Christensen, overtog den. Under 1. verdenskrig, hvor der var mangel på olie, producerede Ulbølle Mølle elektricitet til det lokale el-værk i Vester Skerninge, når mølleriarbejdet var gjort..

Under Christensens ledelse fulgte en ny æra for møllen, og omkring 1932 omdannedes møllen til aktieselskabet Ulbølle Mølle A/S, hvor han selv var direktør. Selskabet opløstes i 1952, og møllen købtes af møller Verner Nielsen.

Tiden efter 2. verdenskrig betød vækst for møllen, således at forretningen udvidedes næsten hvert år. Men i 1970 standsedes møllen, og den benyttedes derefter kun til opbevaring af korn. Ulbølle Mølle omdannedes 1. januar 1970 igen til et aktieselskab under navnet Ulbølle, Korn og Foderstofforretning A/S. Mølleren solgte den 1. juli 1989 sine aktier til Fynbo Olie A/S, som dermed overtog en virksomhed med 18 heltidsansatte på årsbasis, og selskabet fusioneredes i 1992 med Fyens Andels Foderstofforening (FAF).

Efter at møllen var taget ud af brug, begyndte den at forfalde, og i 1998 stiftede beboerne i landsbyen Ulbølle foreningen Ulbølle Mølles Venner, som overtog møllen fra FAF og fik den sat i stand.

Kilder og eksterne henvisninger 

 Møllens hjemmeside 
 Ulbølle Mølle i www.moellearkivet.dk

Hollandske vindmøller i Danmark
Tårnmøller i Danmark
Bygninger, konstruktioner og anlæg i Svendborg Kommune